钦定古今图书集成/明伦汇编/氏族典/第315卷 > 《廖用贤尚友录》 > 明僧绍
## 钦定古今图书集成/明伦汇编/氏族典/第315卷 > 《廖用贤尚友录》 > 明僧绍

按《南齐书明僧绍传》：“僧绍，字承烈，平原鬲人也。祖玩，
州治中。父略，给事中。僧绍，宋元嘉中再举秀才，明经，
有儒术。永光中，镇北府辟功曹，并不就。隐长广郡崂
山，聚徒立学。淮北没乃渡江。明帝泰始六年，征通直
郎，不就。昇明中，太祖为太傅，教辟僧绍及顾欢、臧荣
绪以旍币之礼，征为记室参军，不至。僧绍弟庆符为”
青州。僧绍乏粮食，随庆符之郁洲，住弇榆山栖云精
舍，欣玩水石，竟不一入州城。建元元年，庆符罢任，僧
绍随归住江乘摄山。太祖遗僧绍如意笋箨冠。僧绍
闻沙门释僧远风德，往候定林寺。太祖欲出寺见之，
僧远问僧绍曰：“天子若来，居士若为相对？”僧绍曰：“山
薮之人，政当凿坯以遁苦。”辞不获命，便当依戴公故
事耳。永明元年，世祖召僧绍，称疾不肯见。诏征国子
博士，不就，卒。